text: Flyselskab dropper Sønderborg
  12 juli 2013 kl. 14.48
  Danish Air Transport i Vamdrup trækker sig 19. juli ud af indenrigstrafikken mellem Sønderborg og København.
  Det sker efter, at Alsie Express med Danfoss-kapital i ryggen har meldt sig på markedet.
  DAT overtog flyruten sidste år i maj, da Cimber Sterling gik konkurs. Siden er 30.000 passagerer blev transporteret mellem København og Sønderborg.
  17. juni indtog Alsie Express Sønderborg Lufthavn med fem daglige afgange på hverdage. I forvejen havde DAT fire afgange.
  Det har givet tomme fly, og DAT vil ikke satse virksomhedens eksistens på et udmattelsesløb med den pengestærke konkurrent.
  - Desværre må vi konstatere, at grundlaget for vores rute ikke længere er til stede, konstaterer direktør Jesper Rungholm.
  DAT skal bruge et fly til en ny opgave på Kreta, og det bliver taget fra Sønderborg-ruten.
  19. juli flyves den sidste tur mellem Sønderborg og København.
  